Къущхьэунэ Алинэ куэд хузэфIокI
Ди щIыналъэм щыIэ еджапIэ нэхъыщхьэхэм, курыт IэщIагъэрэ щIэныгъэрэ щызрагъэгъуэтхэм я студент нэхъыфIхэр илъэс зыбжанэ лъандэрэ хэтщ «IэщIагъэлI ныбжьыщIэхэр» (WorldskillsRussia) зэпеуэ иным. УФ-м хыхьэ щIыналъэхэм нэхъапэIуэкIэ щекIуэкIакIэщ щIыпIэ зэхьэзэхуэхэр. Абыхэм щытекIуахэр иджыблагъэ щызэIущIащ Ярославль къалэм. Абы дэт педколледжым щекIуэкIащ лъэпкъ чемпионатым и кIэух Iыхьэм хэтынухэр къыщыхах зэхьэзэхуэ.
ЗэпэIэщIэ щытыкIэм иту къызэрагъэпэща зэпеуэм хэтащ УФ-м и щIыналъэ 70-м щыщ ныбжьыщIэ 345-рэ. Абы кIуэну зи насып къикIахэм ящыщщ зэхьэзэхуэм зэфIэкI лъагэхэр къыщызыгъэлъэгъуа, КъБКъУ-м и педколледжым и студенткэ Къущхьэунэ Алинэ. «ПэщIэдзэ классхэм я егъэджакIуэ» IэщIагъэр зэзыгъэгъуэт пщащэм урысыбзэмкIэ дерс зэIуха кIэщI итащ, интерактивнэ Iэмэпсымэхэр къигъэсэбэпу. Алини абы хуэдэ егъэджакIуэ ныбжьыщIэхэми я зэфIэкIыр къапщытащ егъэджэныгъэ-гъэсэныгъэ IэнатIэм и щэхухэм фIыуэ хэзыщIыкI эксперт цIэрыIуэ 35-м. Абыхэм яхэтащ КъБКъУ-м и лIыкIуэ Кузьменкэ Людмили.
— Iуэхум нэхъ гугъу дыдэу хэлъар къагъэува мардэхэм тету абы зэпэIэщIэу хэтынырат, лэжьыгъэр къызыхуэтыншэу къэпщытакIуэ гупым я пащхьэ илъхьэнырат, — зэпеуэм тепсэлъыхьу жеIэ Алинэ. — А псори зэпэщ хъуа нэужь, дакъикъэ 20-м къриубыдэу дерсыр тыныр, уи Iуэху зехьэкIэр бгъэлъэгъуэныр апхуэдэуи хьэлъэкъым.
Къыхэгъэщыпхъэщ зэпеуэм хэта IэщIагъэлI ныбжьыщIэхэр ягъэзэщIэн хуей къызэрапщытэ лэжьыгъэхэм я темэхэм щымыгъуазэу, экзамен дыдэм хуэдэу абы зэрыхэтар. Алинэ зэрыжиIэмкIэ, ар, уеблэмэ, хьэлэмэтщ, сыту жыпIэмэ уи зэфIэкIыр, уи щIэныгъэр здынэсыр занщIэу абдеж наIуэ щохъу.
Ди гуапэ зэрыхъунщи, Къущхьэунэ Алинэ яхэхуащ зэпеуэм нэхъыфIу къыщалъытахэм. Ар хэтынущ онлайн мардэм тету фокIадэм и 6 — 21-хэм екIуэкIыну кIэух зэхьэзэхуэм. Адыгэ пщащэ Iущым дохъуэхъу къэралпсо утыкуми ехъулIэныгъэ лъагэ щызыIэригъэхьэну.
ЖЫЛАСЭ Маритэ.
